**แอโรฟลอต เที่ยวบินที่ 5143** เป็นเที่ยวบินโดยสารประจำเส้นทางคาร์ชี–อูฟา–เลนินกราดที่ประสบอุบัติเหตุตกใกล้กับเมืองอุชคูดุก สาธารณรัฐสังคมนิยมโซเวียตอุซเบก สหภาพโซเวียต เมื่อวันที่ 10 กรกฎาคม ค.ศ. 1985 ผู้โดยสารและลูกเรือรวม 200 คน (ผู้ใหญ่ 148 คนรวมทั้งลูกเรือ 9 คน และเด็ก 52 คน) เสียชีวิตทั้งหมด การสืบสวนได้ข้อสรุปว่าความล้าของนักบินเป็นปัจจัยทำให้เกิดอุบัติเหตุ

เหตุเที่ยวบินที่ 5143 ตกครั้งนี้ยังคงเป็นอุบัติเหตุทางการบินที่มีผู้เสียชีวิตมากที่สุดในประวัติศาสตร์ของทั้งสหภาพโซเวียตและประเทศอุซเบกิสถาน และยังเป็นอุบัติเหตุทางการบินของแอโรฟลอตที่มีผู้เสียชีวิตมากที่สุด และอุบัติเหตุทางการบินที่มีผู้เสียชีวิตมากที่สุดที่เกิดขึ้นกับเครื่องบินตูโปเลฟ ตู-154 ด้วย

อากาศยาน
--------

เที่ยวบินที่เกิดเหตุใช้เครื่องบินตูโปเลฟ ตู-154เบ-2 ทะเบียน CCCP-85311 ซึ่งผลิตเมื่อ ค.ศ. 1978 ที่โรงงานผลิตเครื่องบินอาเวียคอร์ในเมืองซามารา

ลูกเรือ
-------

นักบินประจำเที่ยวบินที่ 5143 ประกอบด้วยกัปตันโอเลก ปัฟโลวิช เบลีซอฟ (รัสเซีย: Олег Павлович Белисов, อักษรโรมัน: *Oleg Pavlovich Belisov*) อายุ 48 ปี มีชั่วโมงบินรวม 12,283 ชั่วโมง ซึ่งเป็นชั่วโมงบินกับเครื่องบินตู-154 จำนวน 3,390 ชั่วโมง นักบินผู้ช่วยอะนาโตลี ตีโมเฟเยวิช โปซูย์มสกี (รัสเซีย: Анатолий Тимофеевич Позюмский, อักษรโรมัน: *Anatoly Timofeevich Pozyumsky*) อายุ 48 ปีเท่ากัน มีชั่วโมงบินรวม 12,323 ชั่วโมง ซึ่งเป็นชั่วโมงบินกับเครื่องบินตู-154 จำนวน 1,629 ชั่วโมง ผู้นำทางได้แก่การ์รี นีโกลาเอวิช อาร์เกเยฟ (รัสเซีย: Гарри Николаевич Аргеев, อักษรโรมัน: *Garry Nikolaevich Argeev*) อายุ 41 ปี และวิศวกรประจำเที่ยวบิน อับดูวาฮิต ซุลตาโนวิช มันซูรอฟ (รัสเซีย: Абдувахит Султанович Мансуров, อักษรโรมัน: *Abduvakhit Sultanovich Mansurov*) อายุ 32 ปี นอกจากนี้ยังมีพนักงานต้อนรับอีก 5 คน

อุบัติเหตุ
----------

อุบัติเหตุครั้งนี้เกิดขึ้นระหว่างช่วงแรกจากคาร์ชีในสาธารณรัฐสังคมนิยมโซเวียตอุซเบกไปยังอูฟาในสหพันธ์สาธารณรัฐสังคมนิยมโซเวียตรัสเซีย ขณะที่เครื่องบินรักษาระดับอยู่ที่ 11,600 เมตร (38,100 ฟุต) และความเร็ว (airspeed) 400 km/h (220 kn; 250 mph) ความเร็วที่ต่ำระดับนี้ทำให้เครื่องบินสั่น ซึ่งนักบินเข้าใจว่าเกิดจากภาวะเครื่องยนต์สะดุด (engine surge) จึงโยกคันบังคับเพื่อลดความเร็วเครื่องลง ทำให้ความเร็วลดลงเหลือ 290 km/h (160 kn; 180 mph) เครื่องบินเกิดอาการหมุนแบบ flat spin ก่อนจะตกลงสู่พื้นใกล้กับเมืองอุชคูดุก ไม่มีผู้รอดชีวิต

การสืบสวน
---------

เครื่องบันทึกเสียงห้องนักบินของเที่ยวบินที่ 5143 ได้รับความเสียหายโดยสิ้นเชิง คณะสืบสวนร่วมกับนักจิตวิทยาได้ศึกษาปัจจัยจากมนุษย์ที่นำไปสู่อุบัติเหตุครั้งนี้ โดยพบว่านักบินของเที่ยวบินที่ 5143 มีอาการล้าอย่างรุนแรง และอีกปัจจัยหนึ่งได้แก่มาตรการเตรียมความพร้อมสำหรับนักบินในสภาวะผิดปกติยังไม่ดีพอ

อ้างอิง
-------

1. 1 2 3  Accident description  at the Aviation Safety Network. Retrieved on 19 February 2015.
2. 1 2  "Катастрофа Ту-154Б-2 Узбекского УГА в районе пос.Учкудук (борт СССР-85311), 10 июля 1985 года. // AirDisaster.ru - авиационные происшествия, инциденты и авиакатастрофы в СССР и России - факты, история, статистика" [Accident Tu-154B-2 of the Uzbek UGA near the village of Uchkuduk (board USSR-85311), July 10, 1985. // AirDisaster.ru - aviation accidents, incidents and plane crashes in the USSR and Russia - facts, history, statistics]. *www.airdisaster.ru* (ภาษารัสเซีย). สืบค้นเมื่อ 2017-03-30.
3. ↑  Gero, David (1996). *Aviation Disasters Second Edition*. Patrick Stephens Limited. p. 187.